पलवल. पलवल-अलीगढ़ मार्ग पर गांव सिहौल चौक के पास एक अज्ञात गाड़ी की टक्कर से ऑटो अनियंत्रित होकर पलट गया। ऑटो में सवार एक महिला की मौत हो गई, जबकि सात महिलाओं और एक बच्ची समेत 16 लोग घायल हो गए। घायलों को उपचार के लिए जिला अस्पताल लाया गया।
यहां से सभी घायलों की गंभीर हालत को देखते हुए फरीदाबाद बादशाहखान अस्पताल व दिल्ली सफदरजंग के लिए रेफर कर दिया। जबकि शव को पोस्टमार्टम के लिए मोरचरी में रखवा दिया। दुर्घटना की सूचना मिलते ही चांदहट थाना पुलिस जिला अस्पताल पहुंच गई, पुलिस घायलों के बयान लेने में जुटी हुई थी।
रविवार को शाम करीब पांच बजे एक ऑटो चांदहट चौक से सवारी लेकर पलवल के लिए चला। लेकिन जब ऑटो चांदहट चौक से सिहोल चौक पर पहुंचा तभी एक अज्ञात कार ने ऑटो में साइड मार दी, जिससे ऑटो अनियंत्रित होकर सड़क पर पलट गया। जिससे ऑटो में सवार चांदहट निवासी करीब 50 साल की देवी की मौत हो गई, जबकि ऑटो में सवार चांदहट निवासी मीना, मंजू, सतीश, मोहर सिंह, महेंद्र, ऊषा देवी, लता देवी व डेढ़ वर्ष की बच्ची वर्षा, गांव असावटा निवासी त्रिलोकचंद, प्रेमवती व राहुल, जिला अलीगढ़ के गांव भवानीपुर निवासी अंकित, ललपुरा निवासी बीना व विष्णु, आदर्श नगर (बल्लभगढ़) निवासी राजबाला व टिंकू घायल हो गए। चांदहट थाना पुलिस का कहना था कि घायलों के बयान आने के बाद मामला दर्ज कर लिया जाएगा।
hin_Deva hin_Deva hin_Deva